***ՀԻՄՆԱՎՈՐՈՒՄ***

***«Հրաձգարանի գործարկման լիցենզավորման կարգը և լիցենզիայի ձևը հաստատելու մասին» ՀՀ կառավարության որոշման նախագծի ընդունման***

 **1. Ընթացիկ իրավիճակը և իրավական ակտի ընդունման անհրաժեշտությունը**

 «Հրաձգարանի գործարկման լիցենզավորման կարգը և լիցենզիայի ձևը հաստատելու մասին» ՀՀ կառավարության որոշման նախագիծը (այսուհետ՝ Նախագիծ) նախապատրաստվել է **«Զենքի շրջանառության կարգավորման մասին» և «Լիցենզավորման մասին» օրենքում փոփոխություններ եվ լրացումներ կատարելու մասին» օրենքների կիրարկումն ապահովող միջոցառումները հաստատելու մասին»** ՀՀ վարչապետի **թիվ 1562-Ա որոշման 29-րդ կետի կատարումն ապահովելու նպատակով:** 2022 թվականի հոկտեմբերի 27-ին ընդունվել է «Զենքի շրջանառության կարգավորման մասին» օրենքը, որի համաձայն հրաձգարանի գործարկումը Հայաստանի Հանրապետության տարածքում ենթակա են լիցենզավորման, իսկ հրաձգարանի գործարկման լիցենզիաները տալիս է ՀՀ ոստիկանությունը, որպես Հայաստանի Հանրապետության կառավարության կողմից լիազորված պետական կառավարման մարմին:

 **2. Կապը ռազմավարական փաստաթղթերի հետ**

 Նախագծի ընդունումը չի բխում ռազմավարական փաստաթղթերից:

 **3**. **Առաջարկվող կարգավորման բնույթը**

 Նախագծով սահմանվում են Հայաստանի Հանրապետությունում քաղաքացիական և ծառայողական զենքերով հրաձգարանի գործարկման լիցենզիա տալու կարգը, ժամկետները, լիցենզիա ստանալու համար դիմած իրավաբանական անձանց ներկայացվող պարտադիր պահանջներն ու պայմանները, ինչպես նաև լիցենզիա ստանալու համար ներկայացվող անհրաժեշտ փաստաթղթերը:

 **4. Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները**

 Նախագծի ընդունումը լրացուցիչ ֆինանսական միջոցների հատկացման, ինչպես նաև պետական բյուջեի եկամուտներում և ծախսերում փոփոխություններ կատարելու անհրաժեշտություն չի առաջացնելու:

 **5.Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

 Նախագիծը մշակվել է ՀՀ ներքին գործերի նախարարության կողմից:

 **6. Ակնկալվող արդյունքը**

 Նախագծի ընդունման արդյունքում կկարգավորվեն հրաձգարանի գործարկման լիցենզավորման հետ կապված հարաբերությունները, կսահմանվեն հրաձգարանի գործարկման լիցենզիա ստանալու մասին դիմումի, ինչպես նաև հրաձգարանի գործարկման լիցենզիայի ձևը՝ համաձայն հավելվածի:

 **ՀՀ ներքին գործերի նախարարություն**